新居成茂恭以詩見賀次韻奉酬
作者：喻良能
朝代：宋

paragraphs: 子美堂工始上元，斷手乃在寶應年。
顧我無能爲杜役，有此屋廬差不難。
欲移脩竹梅花亞，暮靄朝烟迷上下。
室遠地偏來者誰，時有相思稽老駕。
平生願足不願餘，底用虛名更著書。
雖無拄腹五千卷，且有山陽宅一區。
海內長句君最好，辱致新篇爲善禱。
雞豚社酒幸不遠，來往他年成二老。